钦定古今图书集成/明伦汇编/氏族典/第312卷 > 程泰
## 钦定古今图书集成/明伦汇编/氏族典/第312卷 > 程泰

按《万姓统谱》：“泰，字用元，祁门人。景泰间进士。奉命犒
师宣府，边帅重之，授主事，历郎中。视山东灾，陈赈恤
四事，多见举行。擢广西右参政。时安南以疆土未定，
数近边，泰自往定之。进布政使，律己以倡僚属，为时
所称。”

===程万里===按《华容县志》：“万里，字道远，敏次子。先世本江州义门。
高祖陈光显，仕宋为山东制置使。曾祖陈安泰，仕元
为荆州路总管，因家焉。洪武初，祖陈克让自荆州徙
华，改今姓。万里，天顺丁丑进士，授吏科给事中。恤刑
山东，迁左给事，进都给事中。成化四年，议慈懿皇太
后葬所，万里力主梓宫当合葬裕陵，神主当祔庙，伏
文华殿号哭，上感动。”周后亦悟，得如议。时河套屡为
边害，万里疏陈《破寇略》。六年建西山佛阁，工费浩繁，
疏罢。迁通政司右参议，进左通政，升户部右侍郎。九
年，转左侍郎。十三年，值汪直益肆，兴大狱，万里发直
奸，罢直西厂。四月复命直坐西厂。万里致仕归。直败，
朝臣交荐，不出。